SABUY สวอปหุ้น TKS-AIT พร้อมดึง OR-BAY ร่วมทุน “บัซซี่บีส์”
SABUY เดินหน้าสวอปหุ้น TKS-AIT พร้อมดึง OR-BAY เข้าร่วมทุน "บัซซี่บีส์" คาดเสร็จดีลภายใน พ.ค.66 คาดการเข้าซื้อ TKS จะเพิ่มแหล่งที่มาของรายได้และขยาย Ecosystem ของกลุ่มบริษัท
SABUY เดินหน้าสวอปหุ้น TKS-AIT พร้อมดึง OR-BAY เข้าร่วมทุน "บัซซี่บีส์" คาดเสร็จดีลภายใน พ.ค.66 คาดการเข้าซื้อ TKS จะเพิ่มแหล่งที่มาของรายได้และขยาย Ecosystem ของกลุ่มบริษัท
23 ธ.ค. 2565

บริษัท สบาย เทคโนโลยี จำกัด (มหาชน) หรือ SABUY เปิดเผยว่า ที่ประชุมคณะกรรมการบริษัทเมื่อวันที่ 22 ธันวาคม 2565 มีอนุมัติเข้าลงทุนในหุ้นเพิ่มทุนของ บริษัท ที.เค.เอส. เทคโนโลยี จำกัด (มหาชน) หรือ TKS ไม่เกิน 115,000,000 หุ้น หรือคิดเป็น 18.45% ของทุนจดทะเบียนภายหลังการเพิ่มทุน โดยชำระค่าตอบแทน 1,610 ล้านบาทให้แก่ TKS ด้วยกระแสเงินสดจากการขายหุ้น 225,000,000 หุ้นใน บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ให้แก่ TKS จำนวนไม่เกิน 1,687.50 ล้านบาท คาดว่าจะเข้าทำสัญญาจองซื้อหุ้น TKS ภายในเดือน มี.ค.66 และคาดว่าจะเสร็จสมบูรณ์ภายในเดือน พ.ค.66
สำหรับการขายหุ้น AIT ในสัดส่วน 16.90% ให้แก่ TKS ในราคา 7.50 บาทต่อหุ้น จะทำให้ TKS ถือหุ้น AIT เพิ่มเป็น 22.48% จาก 1.44% ขณะที่ SABUY ลดสัดส่วนหุ้นเหลือ 0.94% จาก 17.85%
ทั้งนี้ TKS ประกอบธุรกิจผลิตและจำหน่ายแบบพิมพ์ธุรกิจและแบบพิมพ์ซิเคียวริตี้บริการพิมพ์ระบบดิจิตอลกระดาษพิมพ์ต่อเนื่องสำหรับคอมพิวเตอร์และบริการคลังสินค้าแบบพิมพ์
โดยบริษัทคาดว่าการเข้าซื้อ TKS จะเพิ่มแหล่งที่มาของรายได้และขยายระบบนิเวศทางธุรกิจ (Ecosystem) ของกลุ่มบริษัท จากการเพิ่มโอกาสในเสนอบริการด้านดิจิทัลโซลูชั่นส์ การบริการคลังสินค้า การผลิตฉลากและบรรจุภัณฑ์ รวมไปถึงการพัฒนาระบบ e-Solution และ Tech Platform
อีกทั้ง เป็นการดำเนินการตามกลยุทธ์ “7 สะดวก” และ “7 SMART” เพื่อให้กลุ่มบริษัทฯ สามารถจำหน่ายสินค้าและให้บริการที่ครอบคลุมและแข็งแกร่งยิ่งขึ้นและสอดคล้องกับความต้องการของลูกค้า และเพิ่มโอกาสในการสร้างผลตอบแทน อัตราการเติบโตของสินทรัพย์ ผลกำไร และกระแสเงินสดให้แก่บริษัทและผู้ถือหุ้นได้อย่างต่อเนื่องในระยะยาว
พร้อมกันนั้น ที่ประชุมคณะกรรมการบริษัทยังอนุมัติการสละสิทธิจองซื้อหุ้นสามัญเพิ่มทุนของ บริษัท บัซซี่บีส์ จำกัด (BZB) โดย BZB จะเพิ่มทุนจดทะเบียนจากเดิม 191,500,000 บาท เป็น 212,246,100 บาท ด้วยการออกหุ้นสามัญเพิ่มทุน 207,461 หุ้น มูลค่าที่ตราไว้หุ้นละ 100 บาท ซึ่งจะส่งผลให้ BZB มีหุ้นสามัญทั้งหมดหลังการจดทะเบียนเพิ่มทุนจำนวน 2,122,461 หุ้น
BZB จะเสนอขายหุ้นสามัญเพิ่มทุนทั้งหมดให้กับบริษัท โมดูลัส เวนเจอร์ จำกัด (Modulus) ซึ่งเป็นตัวแทนของ บริษัท ปตท.น้ำมันและการค้าปลีก จำกัด (มหาชน) หรือ OR และทรัสต์เพื่อกิจการเงินร่วมลงทุนฟินโนเวนเจอร์ ไพรเวต อิควิตี้ทรัสต์ (KFIN) ซึ่งเป็นตัวแทนของ ธนาคารกรุงศรีอยุธยา จำกัด (มหาชน) หรือ BAY ซึ่งจะส่งผลให้สัดส่วนการถือหุ้นของ SABUY ใน BZB ลดลงจากเดิม 30% เหลือ 27.07%
ขณะเดียวกัน คณะกรรมการบริษัทอนุมัติการปรับโครงสร้างกลุ่มธุรกิจที่เกี่ยวข้องกับการจัดจำหน่าย พัฒนา และดูแลรักษา ระบบและอุปกรณ์คอมพิวเตอร์สำหรับงานบริการระบบขายหน้าร้าน (Point of Sale System: POS) ทั้ง 4 บริษัท
ได้แก่ 1) บริษัท สบาย พอซ จำกัด 2) บริษัท ซิตี้ซอฟท์ อินโฟเทค จำกัด 3) บริษัท อินโฟแกรมเมอร์ จำกัด และ 4) บริษัท อี๊ตแล็บ จำกัด โดยถือผ่านบริษัท สบาย แอคเซลเลอเรเตอร์ จำกัด (SABUYAC) ซึ่งเป็นบริษัทย่อย และเลือกให้ บริษัท สบาย พอซ จำกัด เป็น Operating Holding สำหรับกลุ่มธุรกิจดังกล่าว  และปรับโครงสร้างกลุ่มธุรกิจที่ดำเนินธุรกิจเกี่ยวข้องกับจัดหาแรงงาน และโปรแกรมบริหารงานทรัพยากรบุคคล (HR&amp;OUTSOURCE) ทั้ง 6 บริษัท ได้แก่1) บริษัท สบาย เอาท์ซอร์สซิ่ง จำกัด 2) บริษัท สบาย อลิอันซ์ จำกัด 3) บริษัท เอสเควี ยูนิตี้ ซัพพลาย จำกัด 4) บริษัท เอส.เค. ฮิวเมน รีซอร์สเซส เซอร์วิส จำกัด 5) บริษัท สบาย มายเอชอาร์ จำกัด และ 6) ข้อมูล บริษัท คีน โปรไฟล์ (ประเทศไทย) จำกัดบริษัทย่อย 10.15% โดยถือผ่าน SABUYAC ซึ่งเป็นบริษัทย่อย และเลือกให้ บริษัท สบาย เอาท์ซอร์สซิ่ง จำกัด เป็น Operating Holding สำหรับกลุ่มธุรกิจดังกล่าว